CELEX: 62018CN0637
Language: el
Date: 2018-10-12 00:00:00
Title: Υπόθεση C-637/18: Προσφυγή της 12ης Οκτωβρίου 2018 — Ευρωπαϊκή Επιτροπή κατά Ουγγαρίας

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/33
            
         
      Προσφυγή της 12ης Οκτωβρίου 2018 — Ευρωπαϊκή Επιτροπή κατά Ουγγαρίας
      (Υπόθεση C-637/18)
      (2018/C 427/42)
      Γλώσσα διαδικασίας: η ουγγρική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: Κ. Petersen και K. Talabér-Ritz)
      
         Καθής: Ουγγαρία
      
         Αιτήματα
      
      
         Η προσφεύγουσα ζητεί από το Δικαστήριο:
      
      
                  —
               
               
                  να αναγνωρίσει ότι η Ουγγαρία παρέβη τις υποχρεώσεις τις οποίες υπέχει από το άρθρο 13, παράγραφος 1, σε συνδυασμό με το παράρτημα XI της οδηγίας 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη, (1) λόγω της συστηματικής και πεισματικής μη τηρήσεως των ημερήσιων οριακών τιμών που ισχύουν για τις συγκεντρώσεις ΑΣ10 , κάθε έτος από την 1η Ιανουαρίου 2005, στις ζώνες της περιοχής της Βουδαπέστης (HU0001) και της κοιλάδας του Sajó (HU0008).
               
            
                  —
               
               
                  να αναγνωρίσει ότι η Ουγγαρία παρέβη τις υποχρεώσεις τις οποίες υπέχει από το άρθρο 13, παράγραφος 1, σε συνδυασμό με το παράρτημα XI της οδηγίας 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη, λόγω της συστηματικής και πεισματικής μη τηρήσεως των ημερήσιων οριακών τιμών που ισχύουν για τις συγκεντρώσεις ΑΣ10 , κάθε έτος από τις 11 Ιουνίου 2011 —με εξαίρεση το 2014 — στη ζώνη της περιοχής του Pécs (HU0006).
               
            
                  —
               
               
                  να αναγνωρίσει ότι, από τις 11 Ιουνίου 2010, η Ουγγαρία παρέβη την υποχρέωση που ορίζεται στο άρθρο 23, παράγραφος 1, σε συνδυασμό με το παράρτημα XV της οδηγίας 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη, η οποία προβλέπεται, ιδίως, στο δεύτερο εδάφιο του εν λόγω άρθρου και σύμφωνα με την οποία η περίοδος υπέρβασης των οριακών τιμών πρέπει να είναι όσο το δυνατόν συντομότερη.
               
            
                  —
               
               
                  να καταδικάσει την Ουγγαρία στα δικαστικά έξοδα.
               
            
         Ισχυρισμοί και κύρια επιχειρήματα
      
      Από την 1η Ιανουαρίου 2005, σημειώθηκαν υπερβάσεις της ημερήσιας οριακής τιμής των ΑΣ10 σε δύο ζώνες ποιότητας του ατμοσφαιρικού αέρα και, από τις 11 Ιουνίου 2011, σημειώθηκε υπέρβαση σε μία ακόμα ζώνη. Παρά την εν λόγω παράβαση του άρθρου 13, παράγραφος 1, σε συνδυασμό με το παράρτημα ΧΙ της οδηγίας 2008/50, η Ουγγαρία, κατά παράβαση του άρθρου 23, παράγραφος 1, δεύτερο εδάφιο, της οδηγίας 2008/50, δεν έλαβε κανένα κατάλληλο μέτρο στα σχέδια για την ποιότητα του αέρα για να είναι η περίοδος υπέρβασης των οριακών τιμών όσο το δυνατόν πιο σύντομη.
      Η αναποτελεσματικότητα των εν λόγω μέτρων προκύπτει, μεταξύ άλλων, από την περίοδο υπέρβασης των οριακών τιμών, το επίπεδο και την εξέλιξη αυτών και τη λεπτομερή εξέταση των σχεδίων για την ποιότητα του αέρα που θεσπίστηκαν από τις ουγγρικές αρχές.
      
         (1)  ΕΕ 2008, L 152, σ. 1.